11. ΑΠΟΦΑΣΙΣ ΥΠΟΥΡΓΟΥ ΕΜΠΟΡΙΟΥ Αριθ. 28300 της 16/24 Ιουλ. 1956 Περί τροποποιήσεως της υπ’ αριθ. 14100/56 αποφάσεως Υπουργ. Εμπορίου περί μεταφορτώσεως επανεξαγωγής εμπ/των εν γένει, ως προς την επανεξαγωγήν εκθεμάτων. Έχοντες υπ’ όψει τας διατάξεις α)του Α.Ν. 1960/1939 Ν.Δ./τος 480/47 «περί συστάσεως Διοικήσεως Εξωτερικού Εμπορίου» και β)της υπ’ αριθ. 14100/14.4.56 αποφάσεως ημών «περί μεταφορτώσεως, επανεξαγωγής κλπ. εμπορευμάτων εν γένει», λαβόντες υπ’ όψει τα υπ’ αριθ. 1999/14.4.56 και 3289/8.6.56 έγγραφα της Διεθνούς Εκθέσεως Θεσσαλονίκης δι’ ων ζητείται όπως επιτρέπεται βάσει αδειών της Τραπέζης της Ελλάδος, η επανεξαγωγή των εκθεμάτων είτε εις την Χώραν εξ ης εισήχθησαν, είτε εις ετέραν τοιαύτην αποφασίζομεν: Ι.Τροποποιούντες το εδάφ. Ι της παρ. ΙΙ της ως άνω υπ’ αριθ. 14100/14.4.56 αποφάσεως ημών εγκρίνομεν όπως προς τον σκοπόν εξυπηρετήσεως των εκάστοτε μετεχόντων εις την Διεθνή Έκθεσιν Θεσ/νίκης και τας λοιπάς διοργανουμένας εν Ελλάδι Εκθέσεις, η Τράπεζα της Ελλάδος χορηγή αδείας επανεξαγωγής εκθεμάτων, βάσει των κειμένων Τελωνειακών διατάξεων περί επανεξαγωγής εκθεμάτων, είτε δια την Χώραν εξ ης εκομίσθησαν είτε δι’ ετέραν Χώραν και δια τας περιπτώσεις εκείνας καθ’ ας απαιτείται κατά το εδάφ. Ι της παρ. ΙΙ της ως άνω υπ’ αριθ. 14100/56 αποφάσεως και του συνημμένου αυτή πίνακος Α΄ προηγουμένη ημετέρα άδεια, εφ’ όσον δια τα είδη ταύτα προσκομίζεται τη Τραπέζη της Ελλάδος ειδική δήλωσις της αρμοδίας δημοσίας αρχής της χώρας προελεύσεώς των ή της εν Ελλάδι Πρεσβείας της Χώρας ταύτης περί επανεξαγωγής των είτε εις την Χώραν εξ ης εισήχθησαν, είτε εις ετέρας Χώρας, αναφερομένας εις την εν λόγω δήλωσιν. Δια τας εν προκειμένω επανεξαγωγάς, όσον αφορά την διαπίστωσιν εάν εχρησιμοποιήθη συνάλλαγμα δια τον διακανονισμόν της αξίας των και την καταβολήν των εξόδων εν γένει δι’ ων επιβαρύνονται τα προς επανεξαγωγήν εμπορεύματα, έχουσιν εφαρμογήν τα υπό του ως άνω εδαφ. Ι της παρ. ΙΙ της υπ’ αριθ. 14100/56 αποφάσεως ημών οριζόμενα. ΙΙ.Προκειμένου περί εμπορευμάτων κομισθέντων ενταύθα προς έκθεσίν των κατά τα ανωτέρω και υπαγομένων εις τας κατηγορίας του Δασμολογίου εισαγωγής Χ: Όπλα και εκρηκτικαί ύλαι και Ψ: Ναυπηγίας είδη, Υλικά και προϊόντα, η επανεξαγωγή τούτων, είτε εις την χώραν εξ ης εκομίσθησαν είτε εις ετέραν τινά Χώραν, επιτρέπεται μόνον κατόπιν προηγουμένης ειδικής εν εκάστη περιπτώσει ημετέρας αδείας. ΙΙΙ.Η παρούσα ισχύουσα από σήμερον δημοσιευθήτω δια της Εφημερίδος της Κυβερνήσεως. 